AAV พุ่ง 15% รับ “ตู่” เล็งเปิดเมือง –ท่องเที่ยวฟื้น โบรกฯชี้ยัง Laggard
AAV พุ่งแรง 15% ขานรับประเด็นนายกฯ มีแผนเปิดประเทศภายใน 120 วัน เตรียมพร้อมรับการท่องเที่ยวฟื้น ฟากโบรกฯ ให้น้ำหนักหุ้นในกลุ่ม Laggard และกลุ่ม Re-opening (Domestic Play)
17 มิ.ย. 2564

ผู้สื่อข่าวรายงานว่า ราคาหุ้นบริษัท เอเชีย เอวิเอชั่น จำกัด (มหาชน) หรือ AAV ณ เวลา 10.49 น. อยู่ที่ระดับ 3.22 บาท ปรับตัวเพิ่มขึ้น 0.42 บาท หรือ 15% สูงสุดที่ 3.32 บาท ต่ำสุดที่ 2.86 บาท ด้วยมูลค่าการซื้อขาย 1.26 พันล้านบาท

ด้าน บริษัทหลักทรัพย์ เอเชีย เวลท์ จำกัดระบุในบทวิเคราะห์ว่า ยังให้น้ำหนักหุ้นในกลุ่ม Laggard และกลุ่ม Re-opening (Domestic Play) เพื่อลดความผันผวนของตลาด Sentiment เชิงบวกต่อพอร์ต Re-opening (Domestic Play) หลังนายกฯ มีแผนเปิดประเทศภายใน 120 วัน โดย พล.อ.ประยุทธ์ จันทร์โอชา นายกรัฐมนตรี และรมว.กลาโหม แถลงตั้งเป้าเปิดประเทศ ภายใน 120 วัน (14 ต.ค. 2564) โดยระหว่างนี้จะดำเนินการฉีดวัคซีนเชิงรุกเพื่อให้คนไทยไม่น้อยกว่า 50 ล้านคน ได้รับวัคซีนเข็มแรกภายในต้นเดือน ต.ค. 2564 ทำให้ต้องมีอัตราการฉีดต่อวันไม่น้อยกว่า 3.75 แสนโดส
ขณะที่ปัจจุบันจำนวนผู้ได้รับวัคซีนแล้วอยู่ที่ 4.90 ล้านคน คิดเป็น 10% ของเป้าหมาย 50 ล้านคน ภายในต้นเดือน ต.ค. ซึ่งการดำเนินการของภาครัฐฯ ในปัจจุบันอยู่ระหว่างเจรจากับผู้ผลิตวัคซีนจำนวน 6 ราย และมีการลงนามเซ็นสัญญาซื้อวัคซีนไปแล้วกว่า 105.5 ล้านโดส (มากกว่าเป้าหมาย 100 ล้านโดส) ขณะที่ภาครัฐฯ ยังคงแผน Phuket Sandbox ภายในวันที่ 1 ก.ค. เช่นเดิม